অযোগ্যদের তালিকায় নাম বিধায়কের বৌমার! বললেন “সত্য মিথ্যা দুইই”…

পানিহাটি: সুপ্রিম নির্দেশ মেনে শনিবার ‘অযোগ্য’দের তালিকা (Tainted List) প্রকাশ করেছে এসএসসি (SSC)। নাম, সিরিয়াল নম্বর ও রোল নম্বর সহযোগে ১৮০৪ জন ‘দাগি’র তালিকা এসএসসির ওয়েবসাইটে প্রকাশ করা হয়েছে। আর তারপর থেকেই রাজ্যের একাধিক জেলা থেকে এমন সব দাগি শিক্ষকদের নাম উঠে আসছে, যারা সরাসরি শাসক দলের নেতা, কেউ কেউ আবার পদাধিকারীও। আর এবার দাগি তালিকায় উঠে এল পানিহাটি বিধানসভার বিধায়ক তথা বিধানসভার মুখ্য সচেতক নির্মল ঘোষের পুত্রবধূর নাম। নাম প্রকাশ্যে আসতেই শোরগোল পড়ে গিয়েছে রাজ্য-রাজনীতির ময়দানে।

সূত্রের খবর, শম্পা ঘোষের সিরিয়াল নম্বর ১২৬৯। শম্পা ঘোষ নৈহাটি মহেন্দ্র উচ্চ বিদ্যালয়ে কর্মরত ছিল। রবিবার তাঁর পুত্রবধূর বিষয়ে সাংবাদিকরা প্রশ্ন করলে বিধায়ক নির্মল ঘোষ বলেন, “কে হতে পারে কে হতে পারে না, আইন তো চলছে সুপ্রিম কোর্ট হাইকোর্টে।”

ইতিমধ্যেই, নৈহাটি মহেন্দ্র উচ্চ বিদ্যালয়ের প্রিন্সিপালের তরফে নিশ্চিত করা হয়েছে যে নির্মল ঘোষের পুত্রবধূ শম্পা ঘোষের নামই রয়েছে অযোগ্যদের তালিকায়। এই বিষয়ে সরাসরি বিধায়ককে প্রশ্ন করা হলে তিনি বলেন, “আমি জানি না সেটা। সুপ্রিম কোর্ট হাইকোর্ট বিষয়টি দেখবে।”

আরও পড়ুন: ‘ওঁদের উচিত তৃণমূলের কলার ধরা’, যোগ্যদের পাশে দাঁড়িয়ে মন্তব্য সুকান্তর

তাঁর মুখে বারংবার শোনা গেল, “সত্য বেরিয়ে যাবে। সত্য বেরবে। আমি কিছু না দেখে বলতে পারব না। আমার কাছে কোনও কাগজ নেই। যদি কোন কাগজ আসে আমি দেখে বলব। বিষয়টি যেহেতু হাইকোর্ট-সুপ্রিম কোর্টে বিচারাধীন তাই সত্য মিথ্যা দুইই বেরিয়ে আসবে।”

বিধায়কের পূত্রবধূর নাম অযোগ্যদের তালিকায় থাকায় এ নিয়ে কটাক্ষ করেছে বিজেপির। কটাক্ষের সুরে বিজেপির এক নেতা বলেছেন, “সবে তো ১৮০৪ জনের নাম বেরিয়েছে। বাকি তালিকা যখন বেরোবে তখন হয়তো দেখা যাবে মুখ্যমন্ত্রীর বাড়ির কোনও আত্মীয়র নাম এসছে। আজকে পানিহাটি বিধানসভা বিধায়কের ছেলের বৌমা। কালকে দেখা যাবে আরও অন্য কোনও নেতার। এই দুর্নীতি সারা বাংলায় ছড়িয়ে। অযোগ্যরা চাকরি করবে আর যোগ্যরা ধর্মতলায় বসে থাকবে এটাই তো বর্তমান শিক্ষা ব্যবস্থা।”

দেখুন অন্য খবর